Desviacions en els conceptes 
de llengua 1 de Pàtria 


I 


Le de la segona centúria de la Renaixença ens ha portat a 
meditar conscienciosament sobre el camí fet pel catalanisme 
i el que encara resta per fer, Constatem, d'una banda, com el senti- 
ment patriòtic s'ha estès considerablement i com l'actuació de di- 
verses generacions ha cristaHitzat en guanys culturals i polítics. 
D'altra banda, però, cal aclarir unes desviacions actuals, que com- 
porten perills gravíssims. Dues són aquestes errors o desviacions 
que intentem de rectificar amb les presents ratlles: 1.5", la concepció 
de la nostra Pàtria com a formada únicament pel territori de l'ac- 
tual Generalitat, és a dir, la seva reducció a una de les regions que 
la integren, fruit d'un afebliment de consciència nacional, 2.99, la 
concepció que dóna a la nostra Pàtria una extensió excessiva, que 
no ha tingut mài, provinent d'una confusió de catalanisme amb 


occitanisme. 


La nostra Pàtria, per a nosaltres, és el territori on es parla la 
llengua catalana. Comprèn, dones, de les Corberes a l'Horta d'Oriola 
i de les comarques orientals d'Aragó a la Mediterrània. Composta 
de quatre grans regions — Principat, València, Balears i Rosselló — 
cadascuna amb interessants característiques pròpies, cal conservar 
en tots els ordres llur personalitat, que ens dóna una tan gran 
riquesa d'aspectes, No existeix cap perill — ni cap desig — d'ab- 
sorció d'una regió per les altres. Fóra contradictori a la tradició 
històrica i a l'esperit liberal del nostre poble. Respectuosos amb 
aquesta diversitat, ens cal, també, adquirir plena consciència de la 
mostra unitat i enfortir-la convenientment, sobretot en l'aspecte 
cultural. Unitat no vol dir pas submissió d'uns a altres ni unifor- 
mació externa: unitat vol dir creació d'uns ideals comuns i la joia 
de posseir una cultura que tots anomenem nostra. Allà on aquesta 


unitat ha de manifestar-se amb més energia és davant els altres 
paisos, en el contrast entre nacional i estranger és on més hem 
d'enfortir el sentiment de pàtria, per damunt de les diferències re- 
gionals. I no exposem, amb aquestes paraules, cap teoria nova, 
elles responen a la concepció tradicional i ortodoxa del catalanisme 
conscient. Això no significa, és clar, que vulguem tancar el pas a 
cap aspecte possible d'expansió catalana que es pogués plantejar 
oportunament i que fos viable. 


De les dues errors que combatem, la primera, que limita la nos- 
tra pàtria al territori de les quatre ex-províncies, és, sens dubte, la 
més estesa i inveterada. Les manifestacions de consciència nacional 
durant l'Edat Mitjana (el eronista Muntaner i el rei Pere Il en són 
alts exponents) responen al sentiment integral de pàtria. L'afebli- 
ment i la desaparició del sentiment d'unitat coincideix amb els 
temps de decadència, i no cal dir que la nació que ens governa des 
de fora, ha procurat —i procura encara—, per tots els mitjans, de 
fomentar i accentuar la divergència entre els paisos catalans. Sorto- 
sament, de mica en mica, la Renaixença restaura el vell esperit de 
totalitat. Molt ha estat el camí fet, però cal reconèixer que encara 
no hem arribat a la plena consciència coHectiva. El fruit millor de 
la commemoració del Centenari de la Renaixença ha d'ésser l'extir- 
pació de tot allò que s'oposi a la consecució immediata d'aquest 
ideal. I creiem, sincerament, que la segona desviació a què hem 
aHudit— tot i ésser filla d'una noble i fervent intenció patriòtica —, 
constitueix un obstacle gravíssim per a aquest assoliment. 


IV 
En la questió occitanista trobem avui, entre nosaltres, una (luc- 
tuació de conceptes : unes vegades Occitània és la suma de diverses 
regions que formen una nacionalitat única (com ja definia Josep 
Aladern a començaments de segle): altres vegades Occitània és un 
compost de nacionalitats amb personalitat pròpia que formen vaga- 


ment una csupernació:. 

Dins les dues concepcions indicades es troba força estesa l'opi- 
nió que tots els territoris compresos del Llemosí al sud de València, 
i dels Alps a l'Atlàntic, parlen una sola llengua amb diversos matisos 
0 dialectes, els quals — suposen —són poc divergents. Això porta, 


naturalment, a la conclusió que dintre el gran marc de la pretesa 
llengua occitànica es troben en un mateix peu d'igualtat el valencià 
i el català, el llemosí i el provençal, el gascó i el mallorquí, etc. 

Caldria rellexionar bé sobre el perill que enclou per a la cons- 
ciència de la unitat de la llengua allò que de primer antuvi podria 
semblar tot el contrari : en comptes d'eixamplar-se l'àrea geogràfica 
del nostre idioma, com algú creuria, el català queda diluit en aques- 
ta superior unitat lingúística i esbocinat en altres llengúes o dialec- 
tes: l'occitanisme, concebut així, tendeix, per via indirecta, a contra- 
posar a la llengua catalana una llengua valenciana i una llengua 
mallorquina, amb la mateixa raó que hi hauria per a l'existència 
d'una llengua menorquina 0 lleidatana o castellonenca, etc. 

Altrament, hi ha una raó científica que s'oposa a aquestes teories 
occitanistes. Avui la lingúística afirma que el català i la llengua d'oc 
— coneguda per tots els romanistes amb el nom de provençal — són 
dues llengies diferents, constitueixen dos grups lingiístics a part, 
malgrat les semblances de diversa índole que hom hi pugui trobar, 
les quals no són més grans que les que hi ha entre el castellà i el por- 
tuguès. Alguna de les varietats del provençal és, certament, de fàcil 
comprensió per a un català mitjanament 1Hustrat, però això no vol 
dir pas identitat de llengua. A ningú no se li acudirà de dir que el 
català i l'italià formen part d'una mateixa unitat lingúística pel sol 
fet que un públic català pugui seguir amb relativa facilitat una 
representació teatral en italià, llengua fàcil si hom la compara amb 
algun dels parlars occitans, com l'auvernès o el gascó, només com- 
prensibles al qui s'ha dedicat especialment a llur estudi. 

Per a la comparació de dues llengiúes hem de tenir especialment 
en compte l'època dels textos comparats i els dialectes a què perta- 
nyen. Cal referit-se, naturalment, als temps actuals, i els termes de 
comparació no han d'ésser els dialectes fronterers, ans aquells que 
han eristaHitzat en llengúes literàries (dos escriptors la llengua dels 
quals pot servir a aquest objecte, serien Mistral i Verdaguer). Si 
comparéssim textos catalans primitius amb els provençals coetanis, 
ens trobaríem en el cas de semblances que tots ells presenten també 
amb els d'altres llengues romàniques. Cal prescindir de la poesia 
trobadoresca catalana, que empra exclusivament el provençal — com 
els trobadors italians adopten també el provençal, com Alfons X de 
Castella escriu en gallec, i com vells escriptors d'Anglaterra usen el 
francès —, i de molts poetes catalans dels segles XIV i XV, i àdhuc 
alguns textos en prosa que contenen abundosos provençalismes, fet 


comparable a la influència lingúística castellana damunt els nostres 
escriptors de la decadència. 

Aquesta posició nostra no ens priva d'apreciar en tota llur valor 
els forts motius (veinatge, paraHelisme de les renaixences occitana 
i catalana, actual cordialitat entre les seleccions dels dos paisos) per 
a estudiar amb interès la llengua, la literatura i la història de les 
terres occitanes (Gascunya, Llemosí, Auvèrnia, Llenguadoc i Pro- 
vença) i per a intensificar l'intercanvi entre uns i altres (en els 
ordres literari, artístic i altres aspectes culturals), que més que mai 
ara convé d'estimular. D'una manera especial volem expressar la 
nostra simpatia als conreadors de les arts, les lletres i les ciències 
de les terres occitanes que han manifestat llur afectuós interès per 
la nostra terra i la seva cultura. 


y 

Insistim sobre la transcendència que tenen, en els moments 
actuals, els confusionismes i les vaciHacions en el concepte de 
Pàtria. 

Recordem l'afebliment que va comportar-nos l'ús del nom d'Ara- 
gó per a designar la confederació catalano-aragonesa: a l'estranger 
la confederació era coneguda amb el nom de eregne d'Aragó:, i el 
nom de Catalunya perdia injustament valor internacional precisa- 
ment d'ençà que la integració nacional s'acomplia amb les conques- 
tes de Ramon Berenguer IV i Jaume I. Avui hi hauria un perill 
similar si les terres de llengua catalana es consideraven incloses sota 
la denominació d'Occitània. 

Recordem, per altra banda, com les vaciHacions ortogràfiques i 
gramaticals van retardar, durant el segle passat, la concreció de la 
nostra llengua literària i han dificultat notòriament la seva expansió 
actual. Cal evitar, doncs, que unes vaciHacions semblants en el 
concepte de Pàtria vinguessin ara a pertorbar i retardar en el nostre 
poble la consolidació d'una plena consciència nacional. 

